1Yix ix beyomab, ¡chi ta iri! Chix o'ok, chix siq'uinok rumal i c'ax ca pe na piwi. 2I ubitak iwe chi i c'olom, xa 'aynak chic; xak i 'u' chom chi i c'olom, xa poc'arnak chic. 3Xak i mer i c'olom, i 'an pwak i sak pwak, xa pusirnak chic. Are i pus-le, are c'utbal-re chi 'o i mac. Are ca pe i juício, i mer chi 'o pus che cu coj na i mac; cu c'atsaj ni i ch'acul pacha 'a'. Yix wo'or xa quix tijin chu molic i mer re co'on panok, xui-ri ya oj 'o chic pa tak q'uisbal 'ij. 4I cajil i mocom chi xi tij yix, ca tz'onow i c'ax piwi, tojbal re i mac. I nim laj Kajwal u tom chic i qui jilawic i mocom-le chi n-xe i toj taj man xi tij i cajil. 5Yix, waral chuwach i jyub ta'aj, n-ti uyej i tijom, to' i tijom i 'utz, to' i yom iwib chu rikic tak i rayijbal. I tzukum iwib pacha que tzuk i chicop chi que ti'ojirsaxic; xui-ri ya cu rik i 'ij, chi ca 'ani iwe. 6Xak i tzucum qui mac ique chi n-ti qui mac y je i camsam; ique n-xqui to ta quib chiwach. 7Ix wachalal, chi ya u nimal i c'ux chi roy'exic u c'unic i Kajwal Jesus. Chi 'ana yix pacha co'on jun ajchac; coq'uil croy'ej ni jab. We xpetic, ca ticanic; te'uri coq'uil croy'ej u wach i lo'laj u ticon. 8Queje ile chi 'ana yix. Mix c'achiric, ma ba'crij i c'ux, man i Kajwal ya mer ca c'un tan chic. 9Ix wachalal, are qui tij i c'ax, mi ya iwekan chiwach. Man jun, we cu coj u mac i rachi'il, i Dios cu 'an i 'atbal tzij 'uri che ire. Chi 'ana cwent, i Dios ya mer cu 'an i 'atbal tzij pakawi. 10Ix wachalal, chiwila pacha xqui 'an i ajbil u tzij i Dios ujer. Ique xqui tij i c'ax rumal u bixquil u tzij i Kajwal, péro nim i qui c'ux che wach tak i xqui riko, n-xe c'achir taj. 11Keta'am pachin i quiqui tij i c'ax rumal u cubibal qui c'ux che i Dios, co'on panok quiqui tij ni 'utz. Iweta'am yix wach xu 'an i mam Job ujer: are xu tij i c'ax, n-xba'crij ti u c'ux che; rumal-i i Kajwal, lic nim i xu ya che. Queje i Kajwal ile, lic nim i rutzil u c'ux chake, lic cril to'bal ka wach. 12Ix wachalal, chitape': mi cuxtaj u bi i Dios puwi i tzij, c'utbal re we sak laj tzij i qui bij, xak mi cuxtaj u bi i caj ulew, xak mi cuxtaj jun chic biaj. Xui-ri, we 'o i qui bij chi katzij, chi bij: "Lic katzij." We xi n-katzij taj, chi bij: "Lic n-katzij taj." Xui ile chi bij; queje ile i Dios n-quix u c'okoj taj. 13We 'o jun chiwe 'o pa c'ax, chu tz'onoj u cho'ab che i Dios. We 'o jun chiwe ca quicotic, chu bixaj u 'ij i Dios. 14We 'o jun iwab chiwe, che u siq'uij i qui nimakil i kachalal ru', man quiqui bacbej-re u ch'acul ru' acéite y quiqui tz'onoj che i Kajwal puwi. 15Are quiqui tz'onoj che i Kajwal, we lic cul qui c'ux che, i iwab cutziric, man i Kajwal cresaj ni yobil che. Xak we 'o u mac u 'anom, ca cuytaj na. 16Rumal-i, chi bij chiwach we 'o i mac i 'anom. Ni'pa i je iwab chixol, chi tz'onoj che i Dios piquiwi man que utziric. Jun kachalal, we suc'ul u c'ux chuwach i Dios, we ronojel u c'ux cu tz'onoj che i Kajwal, lic 'o i ca ya' 'uri che rumal i Dios. 17Cha c'un chi c'ux wach xu 'an i mam Elías, chi ajbil u tzij i Dios ujer. Ire xa winak queje pacha yoj, xui-ri, ronojel u c'ux xu tz'onoj che i Dios chi n-ta jab ca petic; rumal-i, i Dios xu ya che wach i xu tz'onoj. Oxib junab ru' nic'aj, n-xpe ti jab chuwach i jyub ta'aj. 18Te'uri, xu tz'onoj chic i jab, y xpe chic. Te'uri i ticon xu ya chic u wach. 19Ix wachalal, we 'o jun chiwe yix quel chupam i 'utz laj be, y we jun chic chiwe cu 'an che chi ca tzalij chalok, 20ma sach chi c'ux, i achi-le ca 'elsax 'uri i ranima pu'ab i camic, xak q'ui i mac atzalal ca sachsax na rumal ile.
SANTIÁGO 5